Splićani su, očekivano, s puno gorčine primili informaciju da se ovogodišnji Praznik cvijeća, prvi put u četiri desetljeća, neće održati u Dioklecijanovim podrumima. I nikako im nije jasno objašnjenje o manjku novca za tu manifestaciju, a pogotovo se čude da cijelu stvar, po riječima obrtnika, navodno sabotira Narcisa Bolšec Ferri, kontroverzna čelnica Muzeja grada.

- Najljepši dio Sudamje mi je bio obilazak cvjetnih aranžmana u Podrumima. Nakon šetnje po suncu i prepunoj Rivi dušu bih odmorila u hladovini Podruma i ne mogu vjerovati da Grad nema novca za tu priredbu, nego je seli u Đardin i skraćuje njeno trajanje na samo tri dana. Pa uvenut će sve za par sati po svibanjskim vrućinama. Gdje idu svi oni novci od prodaje ulaznica u Podrumima i turističkih pristojbi, kad nemaju novca za Praznik cvijeća? - pita se naša sugrađanka Marija, dobitnica nagrade za najljepše uređen vrt, koja se također više ne daje zbog - nedostatka novca.

I zaista, argument o nedostatku novca za tradicionalni program u Podrumima krajnje je neshvatljiv, naročito kad se dovede u kontekst s novcem koji Banovina, uglavnom od turista, uprihodi od prodaje ulaznica u carskim supstrukcijama, odnosno zidinama. Prema podacima koje nam je nedavno dostavila gradska Služba za kulturu, umjetnost i staru gradsku jezgru, Muzej grada je samo od ulaznica u Podrume lani uprihodio više od osam milijuna kuna!

- - Tijekom 2016. supstrukcije Dioklecijanove palače posjetilo je ukupno 273.646 posjetitelja, od čega je 261.140 naplaćenih ulaznica. Ukupni prihod u 2016. godini iznosi 8,08 milijuna kuna, od čega je Gradu uplaćeno ukupno 5 milijuna kuna - doznajemo u Banovini, uz dodatak da je 1,5 milijuna kuna utrošeno za tekuće održavanje i saniranje Podruma, zatim za naknade za tehničku zaštitu, za troškove infodeska, plaće djelatnika, potrošni materijal...

Gdje je utrošeno preostalih milijun i pol kuna, nisu nam kazali, ali s tim bi se novcima mogao organizirati najraskošniji Praznik cvijeća... A dalo bi se, uvjerava nas iskusni turistički vodič (podaci poznati redakciji, čovjek je inzistirao na anonimnosti) govoriti i o tome koliko se posljednjih godina uopće ulagalo u Podrume.

- Puno je bolja situacija bila u Podrumima dok je njima upravljao HULU! Nisu ni oni bili cvijeće, ali sada je još gore. Ulaznice su u međuvremenu poskupjele, a istovremeno je posjetiteljima dostupan manji dio prostora za razgledavanje. Ljudi moraju izdvojiti više para da bi manje vidjeli, a da ne govorimo o tome da se ništa ne ulaže.

U istočni dio Podruma sramota me i voditi turiste jer je puno kanalića s fekalijama, a sve donedavno je kapalo na sve strane pa su ljudi kišobrane otvarali!! Ajde, sad su to barem sanirali. U desnom kantunu centralne dvorane pada žbuka ljudima po glavi, a već dugo vremena je zatvorena i dvorana u zapadnoj strani, gdje se nalazi presa za maslinovo ulje. Fekalije smrde sve više i dođe mi za plakat kako se Grad odnosi prema baštini - ljuti se turistički vodič.

Još nevjerojatnije zvuči informacija da je Muzej grada lani prodao samo 53 (slovima: pedeset i tri) ulaznice za vrhunsku turističku atrakciju - šetnicu na sjevernom zidu Dioklecijanove palače! Od toga je zaradio punih 2120 kuna. Za one zaboravljive, šetnica je nakon dugogodišnje obnove u koju je Grad uložio 2,1 milijun kuna otvorena početkom 2015. godine, no malo tko u Splitu i zna da se može razgledati.

A čak ako se i odlučite uživati u šetnji po srednjovjekovnom obrambenom ophodu, morat ćete se dan prije najaviti u Muzeju grada kako bi se osiguralo vodiča. I ne samo to. Kako su nam ljubazni muzejski službenici rekli, potrebno je prikupiti minimalno pet ljudi za razgledavanje. Cijena? Za odrasle 42 kune, za djecu 22. Razgledavanje je moguće od utorka do nedjelje od 10 do 13 sati, s time da grupa ne može biti veća od 10 ljudi.

Nakon svega ovoga, ali i činjenice da malo tko uopće zna da je šetnica otvorena za javnost, više nas i ne čudi ona brojka od 53 posjetitelja u godinu dana!

Od Kule cijelih 415 kuna Uz zvuke bubnjeva Dioklecijanovih pretorijanaca te lovorove vijence za posjetitelje, prošlog je ljeta gradonačelnik Baldasar svečano otvorio obnovljeni prizemni dio jugoistočne kule Dioklecijanove palače. Prema dostupnim informacijama, Grad je u Kulu na dnu Pazara prethodno uložio 1,43 milijuna kuna, a prilikom otvaranja bilo je najavljeno da će biti otvorena za razgledavanje svakim danom od 8.30 do 22 sata, a ulaznica će koštati pet kuna. Gradonačelnik je najavio i da će se, dok se ne urede gornje dvije etaže, u prizemlju održavati izložbe... Od svega toga dogodilo se malo i ništa. Utržilo se mizernih 415 kuna, i to u blagajnu Muzeja grada Splita, a prostor je vidjelo 235 posjetitelja. - Ma nitko skoro i ne zna da se to može razgledati. Sramota me kad vidim kako Šibenik i Dubrovnik upravljaju svojom kulturnom baštinom, a kako se Split odnosi - komentira nam turistički vodič.